
S K R A Ć E N I  Z A P I S N I K
od 1. veljače 2022. godine

sa 7. sjednice Općinskog vijeća Općine Novo Virje održane u zgradi Općine Novo Virje, Trg Vladimira Jagarinca 5 (Spomen dom Vladimiru Jagarincu).
Sjednica je sazvana sazivom KLASA: 024-02/22-01/01, URBROJ: 2137/22-22-1, od 28. siječnja 2022. godine.

PREDSJEDNICA: Utvrđujem da današnjoj sjednici Općinskog vijeća Općine Novo
Virje prisustvuje većina članova Općinskog vijeća i to:


PRISUTNI:

1.  Katarina Kozarić – Šabarić, predsjednica Općinskoga vijeća,
2.  Željko Šadek, član Općinskog vijeća,
3.  Ivan Mesarov, član Općinskog vijeća,
4.  Ivan Baruškin, član Općinskoga vijeća,
5.  Franjo Marčinko, član Općinskog vijeća,
6.  Darko Bezjak, član Općinskog vijeća
7.  Dario Ciganović, član Općinskog vijeća,
8.  Nenad Lukić, član Općinskog vijeća.

OSTALI PRISUTNI:

1. Mirko Remetović, općinski načelnik Općine Novo Virje,
2. Miroslav Lukanec, pročelnik i zapisničar.
	  
ODSUTNI:
  
1. Bušić Marina, potpredsjednica Općinskog vijeća – opravdano,

Sjednicu Općinskog vijeća Općine Novo Virje otvorila je predsjednica Općinskog vijeća Katarina Kozarić-Šabarić u 19,00 sati, pozdravila sve prisutne te im zaželila uspješan rad. 

PREDSJEDNICA: Otvaram diskusiju po skraćenom zapisniku.

Budući da se nitko nije uključio u raspravu po skraćenom zapisniku, Općinsko vijeće jednoglasno je sa 8 glasova ZA usvojilo zapisnik sa prethodne sjednice.

PREDSJEDNICA: Za današnju sjednicu predlažem sljedeći:







DNEVNI RED

1. Donošenje Odluke o načinu pružanja javne usluge na području Općine Novo Virje,
2. Donošenje Odluke o povjeravanju mobilnog reciklažnog dvorišta Općine Novo Virje na upravljanje trgovačkom društvu ''Drava kom'' d.o.o.'',
3. Donošenje Programa mjera za poticanje rješavanja stambenog pitanja mladih obitelji i mladih osoba na području Općine Novo Virje u 2022. godini
4. Donošenje Odluke o raspoređivanju sredstava za redovito godišnje financiranje političkih stranaka zastupljenih u Općinskom vijeću Općine Novo Virje za 2022. godinu,
5. Donošenje Odluke o izmjeni Odluke o sufinanciranju prehrane učenika s područja Općine Novo Virje u školskim i čajnim kuhinjama,
6. Donošenje Zaključka o davanju suglasnosti na Financijski plan JVP Đurđevac za 2022. godinu i Plan i program aktivnosti za 2022. godinu od 28. prosinca 2021. godine,
7. Donošenje Zaključka o prihvaćanju izvješća o stanju sigurnosti na području Granične policije Koprivnica za prosinac 2021. godine,
8. Razno.


Dnevni red je usvojen sa 8 glasova ZA.

Točka 1.

PREDSJEDNICA: Odluku o načinu pružanja javne usluge na području Općine Novo Virje primili ste u materijalima.
Molim načelnika da obrazloži ovu točku dnevnog reda.

OPĆINSKI NAČELNIK: Radi se o povećanju cijene smeća od strane Drava Kom-a. Piškornica je povećala cijenu za tonu predanog smeća, cijena smeća bi se povećala u travnju i svibnju još jednom.

PREDSJEDNICA: Koliko je to zapravo povećanje?

OPĆINSKI NAČELNIK: To se još za sada ne zna točno, Drava Kom će zatražiti pismeno očitovanje zašto Piškornica povećava cijenu za tonu predanog smeća.

PREDSJEDNICA: Trebali bi znati točno koliko bude povećanje za kućanstvo ako donosimo tu odluku.

MIROSLAV LUKANEC: Došlo je do promjene zakona o komunalnom gospodarstvu, postoji fiksni i varijabilni dio cijene. Fiksni dio odnosi se na održavanje hladnog pogona i on iznosi 50,00 kuna, dok bi varijabilni dio cijene trebao pokrivati troškove odlaganja miješanog komunalnog otpada. Ono što je novo je da se već u cijeni treba odrediti fiksni dio. Postoje i kriteriji za umanjenje cijene, primjerice korisniku s jednim članom kućanstva fiksni dio iznosio bi 30,00 kuna, dok bi korisniku s dva člana kućanstva cijena iznosila 40,00 kuna. Varijabilni dio cijene se ne spominje u ovoj odluci. Primjerice, cijena fiksnog dijela za dvočlano kućanstvo iznosila bi 45 kuna mjesečno , za jadnočlano 34 kune mjesečno dok bi za višečlano kućanstvo ona iznosila 56 kuna mjesečno. 

PREDSJEDNICA:  Cijena ovisi i o broju predaja otpada. Zanima me i što su to opći uvjeti.

MIROSLAV LUKANEC: Općim uvjetima utvrđuju se međusobni odnosi davatelja javne usluge i korisnika usluge. Opći uvjeti primjenjuju se na sve korisnike koji zaključe Ugovor s davateljem javne usluge. Tu se može raditi primjerice o promjeni vlasništva nekretnine, reguliranje povremenog korištenja nekretnine, provjere, ugovorne kazne i slično.

PREDSJEDNICA: Na tu odluku mi kao vijeće nemamo utjecaja.

ŽELJKO ŠADEK: To je gotova situacija. Smiješno je što mi sada moramo glasati, a nemamo utjecaja na to. To uopće ne bi trebalo ići na Općinsko vijeće ako je to riješena stvar.

DARIO CIGANOVIĆ: Što je sa rentom za Općinu Koprivnički Ivanec, što bi trebali platiti?

OPĆINSKI NAČELNIK: Sa Općinom Koprivnički Ivanec sklopili smo ugovor te smo dobili popust od 50% i to ćemo platiti. Cijena je 10.944,66 kuna. Za razdoblje od 1. kolovoza 2021. godine pa nadalje Općina se obvezala plaćati naknadu za korištenje odlagališta otpada u visini 20% iznosa cijene odlaganja jedne tone miješanog komunalnog otpada.

Budući da  se više nitko  nije  javio  Općinsko vijeće  Općine Novo  Virje jednoglasno je sa 8 glasova ZA donijelo

ODLUKU
o načinu pružanja javne usluge na području Općine Novo Virje

Točka 2.

PREDSJEDNICA:  Odluku o povjerevanju mobilnog reciklažnog dvorišta Općine Novo Virje na upravljanje trgovačkom društvu ‘’Drava Kom’’ primili ste u materijalima.
Molim načelnika da obrazloži ovu točku dnevnog reda.

OPĆINSKI NAČELNIK: Mobilno reciklažno dvorište trebamo upisati u očevidnik reciklažnih dvorišta, a njime bi upravljao Drava Kom.
Ovom odlukom Općina Novo Virje povjerila bi mobilno reciklažno dvorište na upravljanje Drava Kom-u.

ŽELJKO ŠADEK: Logično je da se to povjeri Drava Kom-u.

IVAN BARUŠKIN: Koliko će nas to koštati? Piše da će se prava i dužnosti regulirati posebnim ugovorom.

OPĆINSKI NAČELNIK: To još ne znamo, budemo pitali. Sa mobilnog reciklažnog dvorišta otpad bi se odvozio četiri ili šest puta godišnje. Tamo bi došao njihov radnik i tu će se moći dovesti razne frakcije otpada.
PREDSJEDNICA: Što će se sve moći odlagati.

OPĆINSKI NAČELNIK: Tekstil, plastika, bijela tehnika, željezo, akumulatori, deterdženti, boje i lakovi, lijekovi i ostalo. Godišnje smo obavezni skupiti 5 tona takvog otpada u idućih pet godina. Podijeliti ćemo letke, promo materijale te ćemo imati i radionice.

PREDSJEDNICA: Važno je da se smanji količina miješanog komunalnog otpada.
Ako bude problema prilikom odlaganja kraj mobilnog reciklažnog dvorišta može se staviti i videonadzor.

IVAN BARUŠKIN: Treba definitivno o tome razmišljati da ne bi smeća bilo na sve strane.

OPĆINSKI NAČELNIK: Takav je kontejner postavljen i u Hlebinama, odvozi se 3 do 4 puta godišnje, to je premalo trebalo bi gušće. Naš će kontejner biti kod mosne vage.

NENAD LUKIĆ: Isto kao i sa agrofolijama, trebalo bi odvoziti više puta.

Budući da  se više nitko  nije  javio  Općinsko vijeće  Općine Novo  Virje jednoglasno je sa 8 glasova ZA donijelo
ODLUKU
o povjerevanju mobilnog reciklažnog dvorišta Općine Novo Virje na upravljanje trgovačkom društvu ‘’Drava Kom’’

Točka 3.


PREDSJEDNICA: Program mjera za poticanje rješavanja stambenog pitanja mladih obitelji i mladih osoba na području Općine Novo Virje u 2022. godini primili ste u materijalima.
Molim načelnika da obrazloži ovu točku dnevnog reda.

OPĆINSKI NAČELNIK: Već smo razgovarali o tome da bi mladima dali 30.000,00 kuna za kupnju prve nekretnine. Uzeli smo primjerak Općine Ferdinandovac te ga prilagodili našoj situaciji.

PREDSJEDNICA: Otvaram raspravu.

BARUŠKIN IVAN: Koliko ti poticaji iznose kod Općine Ferdinandovac?

MIROSLAV LUKANEC: 30.000,00 kuna je za kupnju prve nekretnine, a za rekonstrukciju i nadogradnju 20.000,00 kuna. U proračunu za tu namjenu imamo 100.000,00 kuna.

IVAN MESAROV: Moje mišljenje je da je Program napravljen dobro, dosta stvari je zaštićeno.

ŠADEK ŽELJKO: Tih 30.000,00 kuna se dobije neovisno o vrijednosti?

PREDSJEDNICA: Ide se na postotak, a maksimum je ako je vrijednije ne može više od toga.

OPĆINSKI NAČELNIK: Primjerice ako je vrijednost kupnje 200.000,00 kuna, 30.000,00 kuna je općinski dio, a ako je kuća vrijednosti recimo 60.000,00 kuna onda je poticaj 18.000,00 kuna (30%).
Mogu se predložiti i drugi postotci i iznosi poticaja.
Već postoje dva upita za kupnju kuće.

DARKO BEZJAK: Što se smatra rekonstrukcijom?

OPĆINSKI NAČELNIK: Postoje uvjeti, sve je napisano u Programu.

PREDSJEDNICA: Rekonstrukcija podrazumijeva dogradnju, nadogradnju i rekonstrukciju postojećeg stambenog objekta mlade obitelji ili mlade osobe koja zadovoljava uvjete i kriterije za podnošenje prijave u skladu s ovim programom. Rekonstrukcija odnosno nadogradnja je prihvatljiv trošak ako postojeći objekt prije izvedenih radova nije bio odgovarajući stan. Odgovarajućim stanom podrazumijeva se vlasništvo stambenog prostora koji je primjereno opremljen infrastrukturom (voda, kanalizacija, struja i drugo) i udovoljava higijensko tehničkim uvjetima za zdravo stanovanje.

ŽELJKO ŠADEK: Kakva je situacija ako netko kupi i rekonstruira još dodatno u istoj ili drugoj godini.

IVAN BARUŠKIN: To se koristi ili jedno ili drugo.

PREDSJEDNICA: Mi sada to donosimo za ovu godinu.
Ali realno ako netko kupi kuću koja nije u dobrom stanju sa tim ne može postići 30.000,00 kuna pa mu onda ne škodi dati i da adaptira.

IVAN BARUŠKIN: Može se staviti da može ukupno do 30.000,00 kuna, odnosno ako nije potrošio tih 30.000,00 kuna da ostatak ide na rekonstrukciju.

PREDSJEDNICA: Predlažem da iznos i postotak stavimo kao što je u Programu i od Općine Ferdinandovac.

Budući da  se više nitko  nije  javio  Općinsko vijeće  Općine Novo  Virje jednoglasno je sa 8 glasova ZA donijelo

PROGRAM MJERA
za poticanje rješavanja stambenog pitanja mladih obitelji i mladih osoba na području Općine Novo Virje u 2022. godini


Točka 4.

PREDSJEDNICA: Prijedlog Odluke o raspoređivanju sredstava za redovito godišnje financiranje političkih stranaka zastupljenih u Općinskom vijeću Općine Novo Virje za 2022. godinu primili ste u materijalima.
Molim općinskog načelnika da obrazloži ovu točku dnevnog reda.

OPĆINSKI NAČELNIK: Iznos sredstava za svakog člana u Općinskom vijeću utvrđuje se u svoti 1.086,96 kuna godišnje, tako da se pojedinoj stranci raspoređuju sredstva razmjerno broju njezinih članova u Općinskom vijeću u trenutku konstituiranja Općinskog vijeća. Imate napisano u odluci koliko kojoj stranci pripada financijskih sredstava po ovoj osnovi, također tu je još i naknada za podzastupljeni spol.

Budući da  se nitko  nije  javio  Općinsko vijeće  Općine Novo  Virje jednoglasno je bez rasprave sa 8 glasova ZA donijelo

ODLUKU
o raspoređivanju sredstava za redovito godišnje financiranje političkih stranaka zastupljenih u Općinskom vijeću Općine Novo Virje za 2022. godinu

Točka 5.

PREDSJEDNICA: Prijedlog Odluke o izmjeni Odluke o sufinanciranju prehrane učenika s područja Općine Novo Virje u školskim i čajnim kuhinjama primili ste u materijalima.
Molim općinskog načelnika da obrazloži ovu točku dnevnog reda.

OPĆINSKI NAČELNIK: Imao sam sastanak sa ravnateljem Osnovne škole Ferdinandovac koji je došao sa prijedlogom da Općina Novo Virje sufinancira školsku kuhinju za iznos od 50 lipa više nego do sada.

PREDSJEDNICA: Vidjela sam da smo stavili 1,5 kuna da Općina financira za Ferdinandovac, a ostali da ostaju na 1,00 kuna.

OPĆINSKI NAČELNIK: Osnovna škola Ferdinandovac je tražila, a Osnovna škola Molve nije tražila. 

PREDSJEDNICA: I u Molvama se diže cijena kuhinje također, smatram da treba uključiti i Molve i svima dati jednako.

MIROSLAV LUKANEC: Do sada je cijena kuhinje u Osnovnoj školi u Ferdinandovcu bila šest kuna, a od tih šest kuna pet kuna su plaćali roditelji, dok je jednu kunu plaćala općina. Po ovom prijedlogu sada bi se cijena povećala sa šest na sedam kuna i roditelji bi plaćali pet i pol kuna, a općina kunu i pol. Ovo bi se odnosilo na matičnu školu Ferdinndovac, dok se na područne škole ovo ne bi odnosilo.

OPĆINSKI NAČELNIK: Mi se možemo sve dogovoriti, možemo podići cijenu za sve škole.

ŽELJKO ŠADEK: Ne znam zašto Drenovica i Crnec nisu na 1,5 kuna, isti je ravnatelj.
Također treba iskomunicirati na ovu temu i sa ravnateljem Molvi.

Nakon daljnje kratke rasprave svi vijećnici su se složili da se prehrana učenika u Osnovnoj školi Ferdinandovac (matična škola i područne škole u Drenovici i Crncu) te u Osnovnoj školi Molve (matična škola i područna škola Medvedička) sufinancira u svoti 2,00 kuna dnevno po obroku, po učeniku, za sve učenike.

Budući da  se više nitko  nije  javio  Općinsko vijeće  Općine Novo  Virje jednoglasno je sa 8 glasova ZA donijelo

ODLUKU
o izmjeni Odluke o sufinanciranju prehrane učenika s područja Općine Novo Virje u školskim i čajnim kuhinjama

Točka 6.

PREDSJEDNICA: Prijedlog Zaključka o davanju suglasnosti na Financijski plan JVP Đurđevac za 2022. godinu i Plan i program aktivnosti za 2022. godinu od 28. prosinca 2021. godine primili ste u materijalima.
Molim općinskog načelnika da obrazloži ovu točku dnevnog reda.


OPĆINSKI NAČELNIK: Materijale ste primili, predlažem da se prihvate ova izvješća.


Budući da se nitko nije javio Općinsko vijeće Općine Novo Virje jednoglasno je sa 8 glasova ZA donijelo

ZAKLJUČAK
o prihvaćanju Zaključka o davanju suglasnosti na Financijski plan JVP Đurđevac za 2022. godinu i Plan i program aktivnosti za 2022. godinu od 28. prosinca 2021. godine

Točka 7.

PREDSJEDNICA: Zaključak o prihvaćanju Izvješća o stanju sigurnosti na području Granične policije Koprivnica za prosinac 2021. godine primili ste u materijalima. Otvaram raspravu.
Budući da se nitko nije javio Općinsko vijeće Općine Novo Virje jednoglasno je sa 8 članova ZA donijelo
ZAKLJUČAK
o prihvaćanju Izvješća o stanju sigurnosti na području Granične policije Koprivnica za prosinac 2021. godine
Točka 8.

ŽELJKO ŠADEK: Zanima me za rušenje starih kuća, da li je to predviđeno u proračunu za 2022. godinu. Kakva je situacija ako je netko prošle godine koristio, a hoće i ove godine za drugi objekt.

PREDSJEDNICA: To nismo predvidjeli, ali po meni bi bilo bitno da se očisti bez obzira koliko kuća netko ruši. Treba to ispitati pa se stavi na iduće vijeće ta točka.

DARKO BEZJAK: Obavještavam Vas da ću početi sa pripremama za Tamburijadu, imati ćemo sastanak pa ču pozvati i načelnika.

OPĆINSKI NAČELNIK: Vezano za prostorni plan, pitali smo izrađivača za uvjetna grla, za zid od susjeda, to ne bi trebao biti problem, bude rasprava.

ŽELJKO ŠADEK: Trebati će biti povećanje kod tova junadi, jer sa 50 komada neće se moći opstati.

OPĆINSKI NAČELNIK: Što se tiče kestena na Pavljancima zvali smo ŽUC i smijemo to rušiti. Ako će nam trebati pomoć možemo njih kontaktirati.
Isto tako vezano za izradu projekata koje planiramo realizirati čuli smo se sa projektantima, a vezano za izradu projekta za asfaltiranje ulice Miolanke.
Radi se i projekt za tenisko igralište. U planu je i projekt Trepčanska kojeg moramo mijenjati budući ne vrijedi građevinska dozvola.

IVAN BARUŠKIN: Zanima me vezano za prekrivanje škole, kada dolazi župan.
Doći će kroz desetak dana, trebali bi doći u školu u Ferdinandovac. Župan bude došao.

OPĆINSKI NAČELNIK: Ima li tko kakvu ideju još za projekte?

NENAD LUKIĆ: Zanima me vezano za asfaltiranje poljskih puteva, imamo Loke, putevi u Drenovici i Crncu, svake godine bi trebalo nešto.

OPĆINSKI NAČELNIK: Loke u Crncu bi trebalo dati geodetu, dugačke su, ljudi se puno voze. 

PREDSJEDNICA: Što je sa vatrogasnim domovima?

OPĆINSKI NAČELNIK: Domove u Crncu i Medvedički ćemo prekrivati.

PREDSJEDNICA: Nebi bilo loše riješiti papirologiju za kompletnu obnovu, ovo je samo prva pomoć. Na domu u Medvedički nije problem samo krov već ima puno toga, a o unutrašnjosti niti da ne govorim.

OPĆINSKI NAČELNIK: Mislim da domovi nisu toliko loši. Crnec je novi dom, nova je kuhinja, opločeno je i sređeno. Dom je legaliziran.
Na Medvedički je problem, krovište propada, njega ćemo svojim novcima sanirati.

PREDSJEDNICA: Trebalo bi ući u problematiku papirologije. Ne može se ništa rješavati ako nema riješenih papira.

ŽELJKO ŠADEK: Što se tiče doma na Medvedički mislim da bi predugo trajalo ako bi se išlo na fondove, budući je u lošem stanju.




[bookmark: _GoBack]IVAN MESAROV: Tamo gdje je vaga u Crncu trebalo bi se i to prekriti.

IVAN BARUŠKIN: Dok se bude rješavao dom u Crncu onda će se i to rješavati.

Predsjednica Općinskog vijeća Općine Novo Virje, Katarina Kozarić-Šabarić završava sjednicu u 20,40 sati.

Dovršeno.
ZAPISNIČAR:
Miroslav Lukanec
PREDSJEDNICA

Katarina Kozarić-Šabarić

























 








